Langusova ulica 4, 1535 Ljubljana T: 01 478 80 00

 F: 01 478 81 39

 E: gp.mzip@gov.si

 www.mzip.gov.si

Številka: 370-13/2019/31

Datum: 3. 12. 2020

**POROČILO O IZVAJANJU AKCIJSKEGA PROGRAMA ZA ALTERNATIVNA GORIVA V PROMETU V LETU 2019**

**KAZALO VSEBINE**

UVOD 3

1. FINANČNE SPODBUDE ZA RAZVOJ TRGA ALTERNATIVNIH GORIV V PROMETU V LETU 2019 4

1.1 Nepovratne finančne spodbude za vozila občanom in pravnim osebam v okviru javnih pozivov na podlagi 317. člena EZ-1 4

1.2 Nepovratne finančne spodbude za vozila občinam v okviru javnih pozivov na podlagi Odloka o Programu porabe sredstev Sklada za podnebne spremembe v letu 2019 5

1.3 Nepovratne finančne spodbude podjetjem za polnilno infrastrukturo v okviru javnih pozivov na podlagi Odloka o Programu porabe sredstev Sklada za podnebne spremembe v letu 2019 6

1.4 Povratne finančne spodbude (krediti) občanom in podjetjem v okviru javnih razpisov iz namenskega premoženja Eko sklada 6

1.5 Pregled finančnih spodbud v povezavi z ukrepi Akcijskega programa za alternativna goriva v prometu 8

1.6 Pregled realiziranih ukrepov in izplačil v letu 2019 8

2. UKREPI NA PODROČJU NORMATIVNIH UREDITEV 10

3. AKTIVNOSTI POVEZANE Z IZVAJANJEM AKCIJSKEGA PROGRAMA 10

3.1 Aktivnosti Ministrstva za infrastrukturo 10

3.2 Vključitev vozil na alternativni pogon v skupna javna naročila vlade 13

4. OVIRE IN ZAMUDE PRI IZVAJANJU AKCIJSKEGA PROGRAMA TER UKREPI ZA ODPRAVO LE-TEH 13

5. PREDVIDENE AKTIVNOSTI V LETU 2020 in 2021 14

6. PREGLED DOSEGANJA CILJEV STRATEGIJE 15

# UVOD

V Uradnem listu EU je bila 22. oktobra 2014 objavljena Direktiva 2014/94/EU Evropskega parlamenta in Sveta o vzpostavitvi infrastrukture za alternativna goriva. Za alternativna goriva se po tej direktivi štejejo električna energija, zemeljski plin (utekočinjen naftni plin – UNP, stisnjen zemeljski plin – SZP in utekočinjen zemeljski plin – UZP), biometan, biogoriva, sintetična in parafinska goriva ter vodik (H2).

Direktiva v členu 3 državam članicam EU nalaga, da morajo do 18. novembra 2016 sprejeti »nacionalni okvir politike za razvoj trga v zvezi z alternativnimi gorivi v prometnem sektorju ter za vzpostavitev ustrezne infrastrukture«. Ta del direktive se je prenesel v slovenski pravni red s Strategijo na področju razvoja trga za vzpostavitev ustrezne infrastrukture v zvezi z alternativnimi gorivi v prometnem sektorju v Republiki Sloveniji (v nadaljevanju Strategija). Strategijo je Vlada Republike Slovenije sprejela 12. oktobra 2017 in hkrati sprejela sklep, da na njeni podlagi Ministrstvo za infrastrukturo (v nadaljevanju MzI) pripravi Akcijski program za alternativna goriva v prometu (v nadaljevanju Akcijski program).

Akcijski program poleg ukrepov iz Strategije upošteva tudi ukrepe "Strategije razvoja prometa v Republiki Sloveniji do leta 2030". Pri pripravi akcijskega programa so bili upoštevani ukrepi iz "Resolucije o nacionalnem programu razvoja prometa v Republiki Sloveniji do leta 2030". Ukrepi zahtevajo spodbujanje rabe ekoloških vozil, izgradnjo omrežja za polnilne postaje in izpolnitev zahtev iz Direktive 2014/94/EU. Dne 6. 6. 2019, je Vlada Republike Slovenije potrdila Akcijski program za alternativna goriva v prometu in hkrati sprejela sklep, da Ministrstvo za infrastrukturo o vsakoletnem spremljanju izvajanja Akcijskega programa v prometu do 30. 4. poroča Vladi Republike Slovenije.

Ker vzporedno na področju uvajanja alternativnih goriv v prometu poteka revizija Računskega sodišča Republike Slovenije, je priprava poročila potekala sočasno z obravnavo osnutka revizijskega poročila oziroma prejema njegovega predloga v mesecu juniju 2020.

Za izvajanje ukrepov akcijskega programa pa je predvideno, **da se za vsako leto pripravita pregled izvedenih ukrepov in njihova posodobitev za naslednje dveletno obdobje**, ki bo upoštevala spremembe na trgu in spremenjene pogoje.

MzI je, po medresorskem usklajevanju, pripravilo končno poročilo o izvajanju Akcijskega programa v letu 2019 s preglednico realizacije ciljev po ukrepih v letu 2019 (Excel datoteka) ter noveliran Akcijski program za leti 2020 in 2021 s pripadajočo preglednico ukrepov (Excel datoteka). Poročilo zajema pregled izvedenih ukrepov v letu 2019 skladno z Akcijskim programom, izvedbo drugih aktivnosti potrebnih za doseganje ciljev Strategije, opis težav, ki zavirajo implementacijo ukrepov, pregled predvidenih aktivnosti v letu 2020 ter pregled doseganja ciljev Strategije.

#

# 1. FINANČNE SPODBUDE ZA RAZVOJ TRGA ALTERNATIVNIH GORIV V PROMETU V LETU 2019

V letu 2019 je bilo skupno pripravljenih in javno objavljenih **6 javnih pozivov** za občane in pravne osebe za pridobitev spodbud za naložbe v okolju prijazna vozila in polnilno infrastrukturo kot izhaja iz Strategije na področju razvoja trga za vzpostavitev ustrezne infrastrukture v zvezi z alternativnimi gorivi v prometnem sektorju v Republiki Sloveniji ter Akcijskega programa za alternativna goriva v prometu. Na javnih pozivih je bilo možno pridobiti tako nepovratna finančna sredstva (sofinanciranje) kot povratna finančna sredstva (ugodni krediti) ali kombinacijo obeh.

Javne pozive je vodil Eko sklad, Slovenski okoljski javni sklad. Finančne spodbude so se zagotavljale iz treh virov:

* v skladu s prvim odstavkom 317. člena EZ-1 iz prispevkov na rabo energije za povečanje energetske učinkovitosti, ki bremeni daljinsko toploto, električno energijo ter trdna, tekoča in plinasta goriva,
* sredstva za kredite iz namenskega premoženja Eko sklada na podlagi prvega in drugega odstavka 146.c člena Zakona o varstvu okolja (ZVO-1),
* na podlagi Odloka o Programu porabe sredstev Sklada za podnebne spremembe v letu 2019 izhajajoč iz tretjega odstavka 129. člena Zakona o varstvu okolja (ZVO-1).

## 1.1 Nepovratne finančne spodbude za vozila občanom in pravnim osebam v okviru javnih pozivov na podlagi 317. člena EZ-1

17. 5. 2019 sta bila v Uradnem listu RS objavljena dva javna poziva:

|  |
| --- |
| * Javni poziv za nepovratne finančne spodbude **občanom** za električna vozila (**64SUB-EVOB19**). Skupna višina sredstev po tem javnem pozivu je znašala **2.300.000 EUR.**
* Javni poziv za nepovratne finančne spodbude **pravnim osebam** za električna vozila (**66SUB-EVPO19**). Skupna višina sredstev po tem javnem pozivu znaša **2.300.0000 EUR**.
 |

Predmet obeh javnih pozivov so bile nepovratne finančne spodbude za naložbe v nakup ali predelavo okolju prijaznejših vozil za cestni promet. Višina nepovratne finančne spodbude glede na kategorijo vozil:

* 7.500 EUR za nakup novega/testnega električnega vozila brez emisij CO2 in za vozilo, predelano na električni pogon, kategorije M1;
* 4.500 EUR za nakup novega/testnega električnega vozila brez emisij CO2 in za vozilo, predelano na električni pogon, kategorije N1;
* 2.000 EUR za nakup novega/testnega električnega vozila brez emisij CO2 in za vozilo, predelano na električni pogon, kategorije L7e;
* 2.000 EUR za nakup novega/testnega priključnega (plug-in) hibridnega vozila ali za nakup novega/testnega vozila na električni pogon s podaljševalnikom dosega (range extender), z emisijami CO2 na izpustu, manjšimi od 50 g CO2/km, kategorije M1 ali N1;
* 1.500 EUR za nakup novega električnega vozila brez emisij CO2 ali za vozilo, predelano na električni pogon, kategorije L6e;
* 1.000 EUR za nakup novega električnega vozila brez emisij CO2 kategorije L3e ali L4e ali L5e;
* 500 EUR za nakup novega električnega vozila brez emisij CO2 kategorije L1e-B ali L2e;
* 200 EUR za nakup novega električnega vozila brez emisij CO2 kategorije L1e-A.

## 1.2 Nepovratne finančne spodbude za vozila občinam v okviru javnih pozivov na podlagi Odloka o Programu porabe sredstev Sklada za podnebne spremembe v letu 2019

24. 5. 2019 sta bila v uradnem listu objavljena dva javna poziva:

|  |
| --- |
| * Javni poziv za **nepovratne finančne** spodbude občinam za nakup novih vozil za prevoz potnikov (**70SUB-PP19**). Skupna višina sredstev po tem javnem pozivu je znašala skupaj za vse občine **10,0 mio EUR**.
 |

Skupna višina sredstev po tem javnem pozivu je znašala skupaj za vse občine **10,0 mio EUR**, od tega je bilo najmanj **2,0 mio EUR** namenjenih občinam, ki imajo določen delež ozemlja **v zavarovanem območju**, najmanj **2,0 mio EUR** pa občinam, ki imajo sprejet **Odlok o načrtu za kakovost zraka**.

Predmet javnega poziva so nepovratne finančne spodbude občinam za nakup novih vozil za izvajanje javnega mestnega in medkrajevnega potniškega prometa, za prevoz potnikov in njihove prtljage. Občina lahko pridobi pravico do nepovratne finančne spodbude za nakup novih vozil za cestni promet, ki bodo prvič po proizvodnji registrirana v Republiki Sloveniji na njeno ime in sicer za:

* nakup novega vozila na električni pogon, brez emisij CO2;
* nakup novega vozila na vodik, brez emisij CO2.

Višina nepovratne finančne spodbude znaša do 80 % vrednosti cene za posamezno vozilo, ki ne vključuje DDV, vendar ne več kot:

* 300.000 EUR za posamezno novo vozilo na električni pogon, brez emisij CO2;
* 500.000 EUR za posamezno novo vozilo na vodik, brez emisij CO2.

|  |
| --- |
| * Javni poziv za **nepovratne finančne spodbude** občinam za nakup novih komunalnih vozil na območjih občin s sprejetim Odlokom o načrtu za kakovost zraka (**68SUB-KV19**). Skupna višina sredstev po tem javnem pozivu je znašala **900.000 EUR**.
 |

Predmet javnega poziva so nepovratne finančne spodbude za nakup novih komunalnih vozil v občinah, ki so skladno z Uredbo o kakovosti zunanjega zraka (Ur. l. RS, št. 9/11, 8/15 in 66/18), Odredbo o razvrstitvi območij, aglomeracij in podobmočij glede na onesnaženost zunanjega zraka (Ur. l. RS, št. 38/17) in Sklepom o določitvi podobmočij zaradi upravljanja s kakovostjo zunanjega zraka (Ur. l. RS, št. 29/17) zaradi prekomerne onesnaženosti zunanjega zraka s PM10 uvrščene v razred največje obremenjenosti in imajo sprejet Odlok o načrtu za kakovost zraka.

Na javnem pozivu lahko kandidirajo občine, ki imajo sprejet Odlok o načrtu za kakovost zraka, ki vključuje tudi namen nakupa vozil (občine vlagateljice):

* Mestna občina Celje,
* Občina Hrastnik,
* Mestna občina Kranj,
* Mestna občina Ljubljana,
* aglomeracija Maribor (Mestna občina Maribor in občina Miklavž na Dravskem polju),
* Mestna občina Murska Sobota
* Mestna občina Novo mesto,
* Občina Trbovlje in
* Občina Zagorje ob Savi.

Občina vlagateljica lahko pridobi pravico do nepovratne finančne spodbude za nakup novih vozil, ki bodo prvič po proizvodnji registrirana v Republiki Sloveniji na njeno ime, in sicer:

* 300.000 EUR za posamezno novo vozilo **na električni pogon**, brez emisij CO2 ali novo priključno električno hibridno vozilo (plug-in) kategorije N1, N2 ali N3;
* 200.000 EUR za posamezno novo vozilo na **stisnjen zemeljski plin (SZP)** ali **utekočinjen zemeljski plin (UZP)** kategorije N1, N2 ali N3;
* 100.000 EUR za posamezno novo vozilo na električni pogon, brez emisij CO2, novo priključno električno hibridno vozilo (plug-in) ali novo vozilo na stisnjen zemeljski plin (SZP) kategorije L5e, L6e ali L7e.
* 100.000 EUR za posamezno novo vozilo na električni pogon, brez emisij CO2, namenjeno vzdrževanju javnih površin.

## 1.3 Nepovratne finančne spodbude podjetjem za polnilno infrastrukturo v okviru javnih pozivov na podlagi Odloka o Programu porabe sredstev Sklada za podnebne spremembe v letu 2019

27. 12. 2019 je bil v Uradnem listu RS objavljen:

|  |
| --- |
| * Javni poziv za finančne spodbude za naložbe v ukrepe trajnostne mobilnosti **v podjetjih** (**78FS-PO19**). Višina **nepovratnih sredstev** za vse ukrepe skupaj znaša **4.000.000 EUR**.
 |

Namen javnega poziva je spodbuditi izvedbo ukrepov trajnostne mobilnosti v podjetjih oziroma prehod na trajnostno mobilnost v zasebnem sektorju in s tem prispevati k zmanjševanju emisij v sektorju promet. Med ukrepi so tudi ukrepi za **spodbujanje razvoja infrastrukture za alternativna goriva v prometu** in sicer:

* D – **polnilnice za električna vozila**, ki se nahajajo v neposredni bližini lokacije podjetja, in so namenjene polnjenju vozil za zaposlene in/ali javno uporabo,
* E – **polnilnice za vozila na vodik**, ki se nahajajo v neposredni bližini lokacije podjetja, in so namenjene polnjenju vozil za zaposlene in/ali javno uporabo.

**Višina spodbude**

* D – **polnilnice za električna vozila** - Višina spodbude znaša do **30 %** upravičenih stroškov naložbe (brez DDV), vendar ne več kot **2.000 EUR** na polnilno postajo. Če se polnilnica napaja tudi s sončno energijo, ki je proizvedena na lokaciji (po t.i. sistemu samooskrbe), znaša dodatek k spodbudi 10 % upravičenih stroškov naložbe (brez DDV), vendar ne več kot 500 EUR. Minimalna moč sončne elektrarne na polnilno mesto naj bo vsaj 2,5 kW. Če se polnilnica nahaja v zaprtem prostoru, v katerem ne pride do nizkih temperatur, znaša dodatek k spodbudi 10 % upravičenih stroškov naložbe (brez DDV), vendar ne več kot 500 EUR.
* E – **polnilnice za vozila na vodik -** višina spodbude znaša do 20 % upravičenih stroškov naložbe (brez DDV), vendar ne več, kot je mogoče skladno s pravili pomoči po »de minimis«.

## 1.4 Povratne finančne spodbude (krediti) občanom in podjetjem v okviru javnih razpisov iz namenskega premoženja Eko sklada

27. 12. 2019 sta bila v Uradnem listu RS objavljena dva poziva:

|  |
| --- |
| * Javni poziv za kreditiranje okoljskih naložb občanov **(65OB19**). Višina sredstev za vse ukrepe po tem pozivu znaša **15,0 mio EUR**.
 |

Predmet javnega poziva je ugodno kreditiranje občanov za okoljske naložbe, ki se bodo izvajale na območju Republike Slovenije in vsebujejo tudi **nakup okolju prijaznih vozil**. Letna obrestna mera za kredite po tem pozivu je spremenljiva, vezana na trimesečni EURIBOR, izračunan za 360 dni, s pribitkom v višini 1,3 %, ki je fiksen za celotno dobo odplačevanja kredita.

Odplačilna doba znaša največ 10 let za vse ukrepe, razen za ukrep gradnje ali nakupa skoraj nič-energijskih stavb ter pri obsežnejši obnovi stavb, ki vključuje izvedbo najmanj treh ukrepov, ki so predmet tega poziva, za katere odplačilna doba lahko znaša največ 20 let.

Pravica do kredita se lahko odobri največ do višine priznanih stroškov naložbe, minimalni znesek kredita je 1.500 EUR.

**Združljivost pridobitve kredita in nepovratne finančne spodbude.** Upravičena oseba je poleg kredita po tem pozivu upravičena pridobiti za posamezne ukrepe tudi nepovratno finančno spodbudo Eko sklada po javnem pozivu za nepovratne finančne spodbude občanom.

**Sredstva so na razpolago tudi za nakup okolju prijaznih vozil in sicer:**

* nakup novih ali rabljenih osebnih avtomobilov, motornih koles, koles z motorjem in koles (pedelec, e-bike ipd.) **na električni** ali hibridni pogon (kombinacija elektro motorja in motorja z notranjim izgorevanjem), pri katerih znašajo emisije CO2 v kombiniranem načinu vožnje, največ 85 g/km;
* nakup osebnih avtomobilov serijske proizvodnje, ki kot pogonsko gorivo uporabljajo **plin**.

|  |
| --- |
| * Javni poziv za finančne spodbude za naložbe v ukrepe trajnostne mobilnosti **v podjetjih**

(**78FS-PO19**). Višina **povratnih sredstev** za vse ukrepe skupaj znaša **5.000.000 EUR**. |

Predmet javnega poziva so finančne spodbude v obliki kredita z ugodno obrestno mero dodeljene po pravilu »de minimis« pomoči za nove naložbe učinkovite rabe in rabe obnovljivih virov energije na območju Republike Slovenije. Na javnem pozivu lahko sodelujejo pravne osebe, samostojni podjetniki posamezniki in druge fizične osebe, ki opravljajo registrirane dejavnosti.

Namen javnega poziva je spodbuditi izvedbo ukrepov trajnostne mobilnosti v podjetjih oziroma prehod na trajnostno mobilnost v zasebnem sektorju in s tem prispevati k zmanjševanju emisij v sektorju promet. Med ukrepi so tudi ukrepi za **spodbujanje razvoja infrastrukture za alternativna goriva v prometu** in sicer:

* D – **polnilnice za električna vozila**, ki se nahajajo v neposredni bližini lokacije podjetja, in so namenjene polnjenju vozil za zaposlene in/ali javno uporabo,
* E – **polnilnice za vozila na vodik**, ki se nahajajo v neposredni bližini lokacije podjetja, in so namenjene polnjenju vozil za zaposlene in/ali javno uporabo.

Višina kredita znaša **največ do 80 % upravičenih stroškov naložbe**. Med upravičene stroške ne sodi davek na dodano vrednost, razen v primeru, ko upravičena oseba nima pravice do odbitka vstopnega davka na dodano vrednost.

## 1.5 Pregled finančnih spodbud v povezavi z ukrepi Akcijskega programa za alternativna goriva v prometu

Podana je preglednica vseh javnih pozivov v letu 2019 ter navezava na ukrepe kot izhajajo iz akcijskega načrta za alternativna goriva v prometu.

Preglednica finančnih spodbud glede na ukrepe Akcijskega programa za alternativna goriva v prometu

|  |  |  |  |  |  |
| --- | --- | --- | --- | --- | --- |
| **Javni poziv – šifra poziva** | **Višina vseh razpisanih sredstev v EUR\*** | **Vrsta spodbude – povratna/nepovratna** | **Upravičenci** | **Predmet financiranja** | **Prispevek k izvajanju ukrepa v akcijskem načrtu – šifra ukrepa\*\*** |
| 64SUB-EVOB19  | 2.300.000 | nepovratna | občani | Električna vozila | E1, E4 |
| 66SUB-EVPO19 | 2.300.000 | nepovratna | pravne osebe | Električna vozila | E1, E4 |
| 70SUB-PP19 | 10.000.000 | nepovratna | občine | Vozila za prevoz potnikov - električna vozila, vozila na vodik | E5, V1 |
| 68SUB-KV19 | 900.000 | nepovratna | občine | Komunalna vozila | E1, SZP2, UZP1 |
| 78FS-PO19 | 4.000.000 | nepovratna | podjetja | Polnilnice za električna vozila in vozila na vodik | E12, V3 |
| 65OB19 | 15.000.000 | povratna | občani | Električna vozila, vozila na plin | E2, V2 |
| 78FS-PO19 | 5.000.000 | povratna | podjetja | Polnilnice za električna vozila in vozila na vodik | E12, V2 |

*\* Višina vseh razpisanih sredstev - vsebuje tudi druge ukrepe, ki niso del akcijskega načrta za alternativna goriva v prometu. \*\*Kot izhaja iz Excelove preglednice, ki je priloga k poročilu.*

## 1.6 Pregled realiziranih ukrepov in izplačil v letu 2019

Podroben pregled realizacije ciljev po ukrepih je podan v Excelovi preglednici – ***Pregled izvajanja AP za AGP v 2019,***ki je priloga k temu poročilu.

Skupaj je bilo v letu 2019 za ukrepe spodbujanja uporabe alternativnih goriv v prometu porabljenih 16.824.782,19 EUR javnih sredstev kot sledi iz preglednic.

|  |  |
| --- | --- |
| **Ukrepi za spodbujanje elektromobilnosti** |  |
| **Vir financiranja** | **Višina sredstev v EUR** |
| Eko sklad (nepovratna sredstva) | 4.776.688,00 |
| Eko sklad (krediti) | 6.748.979,00 |
| Sredstva proračuna RS za javna naročila | 556.184,71 |
| Zmanjšanje prihodkov proračuna RS | 204.192,00 |
| Sklad za podnebne spremembe | 335.774,00 |
| Sredstva evropske kohezijske politike - MzI | 60.000,00 |
| **Skupaj ELEKTROMOBILNOST** | **12.681.817,71** |

V letu 2019 je bilo s sredstvi Eko sklada v okviru javnih pozivov sofinancirano 709 električnih vozil, od tega 559 BEV kategorije M1, 34 BEV kategorije N1, 97 vozil PHEV kategorije M1 ter 19 PHEV vozil kategorije N1 **(ukrep E1)**. Krediti so bili izplačani za skupno 238 vozil **(ukrep E2).** V okviru skupnih javnih naročil vlade je bilo nabavljenih 17 električnih vozil (10 BEV in 7 PHEV) **(ukrep E8)**. 2127 motornih električnih baterijskih vozil kategorije M1 in N1 (kot izhaja iz podatkovne baze registriranih vozil v letu 2019) je bilo oproščeno plačila letne dajatve za uporabo vozil v cestnem prometu **(ukrep E10)**. Občine so prejele nepovratna sredstva za 115 polnilnih postaj za električna vozila v zavarovanih območjih narave in območjih Natura 2000 iz Sklada za podnebne spremembe **(ukrep E11).** Na P+R vozliščih, ki jih občinam sofinancira MzI v okviru evropske kohezijske politike, so na parkiriščih zagotovljena parkirna mesta za e-vozila. Zahteva je, da se omogoči gradbena predpriprava za kasnejšo nadgradnjo vsaj z vtičnicami za polnjenje električnih avtomobilov na vseh parkirnih mestih **(ukrep E13).**

|  |
| --- |
| **Ukrepi za spodbujanje uporabe plina v prometu** |
| **Vir financiranja/gorivo** | **Višina sredstev** **v EUR** |
| **Utekočinjen naftni plin (UNP)** | **0,00** |
| **Stisnjen zemeljski plin skupaj (SZP)** | **4.477.769,24** |
| *Sklad za podnebne spremembe* | *4.416.800,00* |
| *Sredstva proračuna RS za javna naročila* | *60.969,24* |
| **Utekočinjen zemeljski plin (UZP)** | **0,00** |
| **SKUPAJ UNP+SZP+UZP** | **4.477.769,24** |

V letu 2019 je bilo v okviru javnih pozivov, ki jih je izvedel Eko sklad za občine iz sredstev Sklada za podnebne spremembe sofinanciranih 27 avtobusov na stisnjen zemeljski plin (SZP) kategorije M3 ter 2 vozili kategorije N1 **(ukrep SZP2)**. V okviru skupnih javnih naročil vlade so bila nabavljena 3 vozila na stisnjen zemeljski plin **(ukrep SZP3)**

Čeprav v Akcijskem programu za leto 2019 ukrep kreditiranja nakupa vozil na stisnjen zemeljski plin (SZP) ni bil predviden, je bilo občanom za nakup vozil na stisnjen zemeljski plin skupno izplačanih 13.242.704 EUR nepovratnih sredstev za 655 vozil iz namenskega premoženja Eko sklada. 108.256 EUR povratnih sredstev pa je bilo izplačano pravnim osebam za nakup 4 vozil na utekočinjen zemeljski plin (UZP).

|  |
| --- |
| **Ukrepi za spodbujanje uporabe gorivnih celic in vodika** |
| **Vir financiranja** | **Višina sredstev v EUR** |
| / | **0,00** |

Za ukrepe spodbujanja uporabe gorivnih celic in vodika ni bilo izplačanih sredstev.

|  |  |
| --- | --- |
| **SKUPAJ REALIZACIJA PO VIRIH V LETU 2019** |  |
| **Vir financiranja** | **Višina sredstev v EUR** |
| Eko sklad (nepovratna sredstva) | 4.776.688,00 |
| Eko sklad (krediti) | 6.748.979,00 |
| Sredstva proračuna RS za javna naročila | 617.153,95 |
| Zmanjšanje prihodkov proračuna RS | 204.192,00 |
| Sklad za podnebne spremembe | 4.752.574,00 |
| Sredstva evropske kohezijske politike - MzI | 60.000,00 |
| **SKUPAJ** | **17.159.586,95** |

# 2. UKREPI NA PODROČJU NORMATIVNIH UREDITEV

V letu 2019 so bili **izvedeni** sledeči ukrepi vezani na normativne ureditve:

|  |
| --- |
| * Zakon o dohodnini (ZDoh-2), Zakon o dohodnini (Uradni list RS, št. 13/11 – uradno prečiščeno besedilo, 9/12 – odl. US, 24/12, 30/12, 40/12 – ZUJF, 75/12, 94/12, 52/13 – odl. US, 96/13, 29/14 – odl. US, 50/14, 23/15, 55/15, 63/16, 69/17, 21/19, 28/19 in 66/19)
 |

Zakon v 43. členu (odstavek 2a) določa, če delodajalec zagotovi delojemalcu osebno motorno vozilo na električni pogon za privatne namene, se ne glede na dejansko uporabo vozila za privatne namene in ne glede na način, kako je delodajalec pridobil vozilo, v davčno osnovo delojemalca všteva 0,3% nabavne vrednosti vozila mesečno, za vsak začeti koledarski mesec uporabe vozila, če vrednost ob pridobitvi vozila, vključno z davkom na dodano vrednost, ne presega 60.000 eurov, sicer se od presežnega dela nabavne vrednosti boniteta obračuna kot za ostala vozila, tj. 1,5 %. Določba velja od 6. novembra 2019, v uporabi je od 1. januarja 2020 **(ukrep E6).**

# 3. AKTIVNOSTI POVEZANE Z IZVAJANJEM AKCIJSKEGA PROGRAMA

## 3.1 Aktivnosti Ministrstva za infrastrukturo

Ministrstvo za infrastrukturo kot vsebinsko pristojni resor za področje prometa, energije in infrastrukture pripravlja Akcijski program ter redno spremlja dogajanje na področju razvoja trga z alternativnimi gorivi doma in v tujini ter oblikuje ustrezne politike ter predlaga normativne ureditve.

|  |
| --- |
| * Priprava projekta »Tehnična podpora za pripravo strokovnih podlag za zakon o alternativnih gorivih v prometnem sektorju ter za vzpostavitev ustrezne infrastrukture v Republiki Sloveniji« **(ukrep E14.1)**
 |

V letu 2019 je Ministrstvo za infrastrukturo, Direktorat za trajnostno mobilnost, na razpis Programa pomoči za strukturne reforme 2017-2020 (SRSP 2020), ki ga izvaja Evropska komisija (EK), posredovalo prijavo za projekt »Tehnična podpora za pripravo strokovnih podlag za zakon o alternativnih gorivih v prometnem sektorju ter za vzpostavitev ustrezne infrastrukture v Republiki Sloveniji«. EK je projekt odobrila, pričetek izvedbe je predviden v septembru 2020. Projekt bo trajal dve leti do septembra 2022. Namen projekta je priprava strokovnih izhodišč za normativne ureditve na področju alternativnih goriv v prometu, ki bodo podlaga za pripravo področnega zakona. Del projektne naloge je tudi revizija Strategije. Projekt bodo izvajali zunanji strokovnjaki, ki jih bo izbrala Evropska komisija in zaposleni na Ministrstvu za infrastrukturo.

|  |
| --- |
| * Vzpostavitev evidence polnilnih postaj z vsemi podatki o njihovih tehničnih značilnostih, delovanju in njihova javna dostopnost – projekt IDACS (**ukrep E19**)
 |

MZI je član konzorcija 15 EU držav za izvedbo projekta IDACS, podpornega projekta EU programa Instrument za povezovanje Evrope (IPE), za ukrep »Data collection related to recharging/refuelling points for alternative fuells and the unique identification codes related to e-Mobility actors«. Cilji projekta so v prvi fazi vzpostavitev enotnega formata ID kod za deležnike polnilne/oskrbovalne infrastrukture za

AG v prometu, izvedba registracije in vzpostavitev registrov/repozitorija ID kod. V drugi fazi pa bo vzpostavljen spletni portal – platforma Nacionalna dostopna točka, s prostim dostopom do kvalitetnih statičnih in dinamičnih podatkov o polnilni/oskrbovalni infrastrukturi za AG v prometu. Trajanje projekta je opredeljeno v terminu od 1. 1. 2019 do 31. 12. 2021. V letu 2019 je MZI sodelovalo pri zagonu projekta ter na delavnicah v Lyonu (Francija) in Barceloni (Španija), kjer so se usklajevali formati, sintaksa in vrste ID kod. Aktivnosti na projektu se bodo močno okrepile v letu 2020, ko se bo identificiralo deležnike polnilne infrastrukture za AG v prometu, njihova razmerja in vloge, ocenilo obstoječo javno mrežo polnilne/oskrbovalne infrastrukture ter izvedlo registracijo ID kod. Prav tako bo v letu 2020 MZI objavilo javno naročilo in izbralo izvajalca za vzpostavitev informacijskega sistema, ki bo podpiral tako izvedbo registracije kot delovanje Nacionalne dostopne točke.

|  |
| --- |
| * Spremljanje projektov s področja alternativnih goriv v prometu
 |

MZI ima pri projektih EU programa Instrument za povezovanje Evrope (IPE) vlogo nacionalnega koordinatorja za področje prometa in energije. V letu 2019 je spremljalo naslednje EU projekte:

**1. URBAN-E.**

Konzorcij projekta sestavlja 9 partnerjev, pravnih subjektov iz Slovenije, Slovaške in Hrvaške, vodilni partner je podjetje Petrol d.d., Slovenija. Projekt **URBAN-E** združuje dva segmenta mobilnosti, in sicer infrastrukturo za polnjenje e-vozil in razvoj storitev mobilnosti, ki temeljijo na e-mobilnosti. Pri storitvah mobilnosti so pri projektu URBAN-E vključeni e-prevozi na poziv, torej tudi e-taxi in e-shuttel ter vzpostavitev intermodalne tržnice prevoznih storitev. V času trajanja projekta, od 1. oktobra 2017 do 31. decembra 2020, bo v RS MOL v sodelovanju **s podjetjem Petrol d.d. postavila potrebno e-polnilno infrastrukturo** za razvoj alternativnih oblik mobilnosti z uporabo e-vozil. Vzpostavljena in nadgrajena bodo intermodalna vozlišča (JPP, železniško postajališče, letališče, itd.), postavljeno bo centralno vozlišče z do 50 e-polnilnicami in nekaj manjših e-polnilnih postajališč na glavnih mestnih vpadnicah za flote e-vozil (e-taksiji, e-kombiji, itd.), ki bodo opravljale storitve alternativne mobilnosti. Vzpostavljena bo tudi taksi služba z e-vozili, ki bo povezovala središča mest z intermodalnimi vozlišči, tudi letališči. Uvedena bo spletna intermodalna platforma trajnostne mobilnosti. Uporabnik bo na enem mestu dobil vse informacije in izbral najugodnejšo kombinacijo transportnih storitev: LPP, vlak, e-taksi, skupni prevoz s kombiji ali katerokoli drugo obliko trajnostnega prevoza. Tako bo na enem mestu potniku omogočen pregled prevoznih rešitev za njegove potrebe, strošek le teh in možnost naročila.

**2. NEXT-E**

Konzorcij projekta sestavlja 16 partnerjev, pravnih subjektov iz Hrvaške, Češke, Madžarske, Romunije, Slovaške in Slovenije. Vodilni partner je Zapadoslovenska energetika, a.s., Slovaška). Trajanja projekta pa je opredeljeno za obdobje od 1. 3. 2017 do 31. 12. 2020. V okviru projekta NEXT-E je poudarek na e-polnilni infrastrukturi v 6 kohezijskih državah, primarno na TEN-T jedrnem omrežju. Postavljeno bo 222 hitrih e-polnilnih točk z močjo 50 kW, ki bodo na voljo v okviru vsaj 200 e-polnilnih postaj. Dodatno bo postavljeno 30 ultra hitrih e-polnilnih postaj z močjo med 150 in 350 kW na posamezno e-polnilno točko.

**3. MULTI-E**

Konzorcij projekta sestavlja 6 partnerjev, pravnih subjektov iz Slovenije in Slovaške. Vodilni partner je podjetje Petrol d.d., Slovenija. Trajanja projekta pa je opredeljeno za obdobje od 1. 5. 2018 do 31. 12. 2023. Cilj projekta MULTI-e je vzpostavitev mreže oskrbovalnih točk za stisnjen zemeljski plin (CNG), mreže e-polnilnih točk visoke moči in e-polnilnih baz (središč), avtobusne povezave med Celjem, Ljubljano in Postojno z električnimi avtobusi ter multimodalni sistemi v Ljubljani, Celju in Kopru.

**4.SiLNGt**

Konzorcij projekta sestavljata 2 partnerja, pravna subjekta iz Slovenije in Hrvaške. Vodilni partner je podjetje Butan Plin d.d., Slovenija. Trajanja projekta pa je opredeljeno za obdobje od 1. 10. 2016 do 20. 4. 2020. Cilj projekta SiLNGT je uvajanje novih tehnologij in inovacij v načinih prevoza, s poudarkom na dekarbonizaciji, varnosti in inovativnih tehnologijah. V ta namen bosta v Sloveniji zgrajeni 2 modelni polnilnici za utekočinjeni zemeljski plin (LNG). Razvit bo nov poslovni modeli, ki bo spodbujal bodoče uporabnike, da sprejmejo LNG kot gorivo.

**5. CHAMELEON**

Konzorcij projekta sestavljata 2 partnerja. Vodilni partner je podjetje HAM CRIOGENICA iz Španije, slovenski partner pa je podjetje ENOS d.d. Trajanja projekta je opredeljeno za obdobje od 17. 2. 2016 do 30. 6. 2019, vendar je agencija INEA konzorciju dovolila podaljšanje projekta do 30. 6. 2020. Cilj projekta je izboljšati oskrbovalno infrastrukturo za tekoči zemeljski plin (LNG) na Mediteranskem koridorju (Barcelona-Ljubljana). Na Mediteranskem koridorju so bila na strateških lokacijah vzpostavljena 3 oskrbovala središča za stisnjen in utekočinjen zemeljski plin (C-LNG): dve v Španiji (statični oskrbovalni mesti) in eno v Sloveniji, v Ljubljani (mobilno oskrbovalno mesto). Dodatno pa se v okviru projekta zbirajo kvalitetni in celoviti podatki o oskrbovalnih središčih z C-LNG, tako na novo vzpostavljenih oskrbovalnih središčih kot dodatno na že obstoječih oskrbovalnih središčih v Italiji in Francij. Podatki bodo osnova za strateško planiranje in vzpostavitev celovite oskrbovalne infrastrukture za C-LNG na Mediteranskem koridorju TEN-T omrežja.

|  |
| --- |
| * Priprava poročila o izvajanju nacionalnega okvirja politik v **okviru Direktive 2014/94/EU** Evropskega parlamenta in Sveta o vzpostavitvi infrastrukture za alternativna goriva
 |

Direktiva v členu 10 državam članicam EU nalaga tudi obvezo poročanja o izvajanju nacionalnega okvirja politike do 18. novembra 2019, nato pa vsaka tri leta. V poročilu se navedejo informacije iz Priloge I, po potrebi pa tudi ustrezna utemeljitev glede uspešnosti izpolnjevanja nacionalnih ciljev iz člena 3 (1). Ministrstvo za infrastrukturo je pripravilo poročilo o izvajanju Akcijskega programa za alternativna goriva v prometu v letih od 2016-2019 ter podalo načrt za izvajanje programa v prihodnjih letih za ukrepe katerih viri financiranja izhajajo iz že sprejetih nacionalnih programov in finančnih načrtov.

Poročilo vsebuje opis ukrepov, ki jih je Slovenija sprejela v podporo vzpostavitvi infrastrukture za alternativna goriva in spodbujanje nakupa in rabe vozil na alternativni pogon. Poročilo je pripravljeno po predlogi članov odbora Evropske komisije za alternativna goriva. Poročilo je bilo posredovano v Bruselj v novembru 2019.

##

## 3.2 Vključitev vozil na alternativni pogon v skupna javna naročila vlade

V okviru skupnih javnih naročil vlade so bila lani vključena tudi vozila na alternativni pogon. Iz poročila, ki ga je Ministrstvo za javno upravo posredovalo Ministrstvu za infrastrukturo izhaja, da je bilo v letu 2019 kupljenih **20 vozil** na alternativni pogon od tega 10 na električni pogon (**ukrep E8**), 7 priključnih električnih hibridnih vozil (plug-in) in 3 vozila na stisnjen zemeljski plin (**ukrep** **SZP3**). Skupna vrednost teh vozil je bila 617.153,95 EUR.

Pri tem velja omeniti, da bo v prihodnje potrebno, skladno z Direktivo (EU) 2019/1161 evropskega parlamenta in sveta z dne 20. junija 2019 o spremembi Direktive 2009/33/ES o spodbujanju čistih in energetsko učinkovitih vozil za cestni prevoz, zahteve direktive prenesti v slovenski pravni red do 2. avgusta 2021. Direktiva nalaga članicam minimalne cilje na področju javnega naročanja vezanega na delež čistih lahkih in težkih vozil v celotnem številu vozil zajetih v pogodbah v okviru javnega naročanja vključno s pogodbami o izvajanju javnih služb. Za Slovenijo to pomeni 22 % na področju čistih lahkih vozil (vozila kategorije M1, M2 in N1), 7 % za tovornjake (vozila kategorij N2 in N3) ter 28 % za avtobuse (vozila kategorije M3). Omenjene cilje bo potrebno dosegati v obdobju od 2. avgusta 2021 do 31. 12. 2025.

# 4. OVIRE IN ZAMUDE PRI IZVAJANJU AKCIJSKEGA PROGRAMA TER UKREPI ZA ODPRAVO LE-TEH

Medtem ko so nekateri ukrepi razmeroma preprosti in enostavni za izvajanje, so se drugi izkazali za zahtevnejše in bi potrebovali ustreznejši pravni okvir. Uredba, ki je prenesla direktivo, ne ponuja zadostne pravne podlage za jasno delitev nalog med različnimi zainteresiranimi stranmi, tj. kdo bi moral biti dolžan vzpostaviti določeno infrastrukturo (polnilnice za električna vozila, polnilnice za stisnjen zemeljski plin, itd.) kdo naj upravlja z infrastrukturo, kdo mora vzpostaviti potrebne baze podatkov in zagotoviti informacije o potrošnikih, kaj bi morale nositi obveznosti poročanja, kdo bi moral preveriti, ali so standardi izpolnjeni, itd. Za večino alternativnih goriv še ni trga – npr. vodik, zato ne obstaja tržni interes za vzpostavitev infrastrukture za zagotavljanje teh goriv. Zato je njeno zagotavljanje odvisno od finančne podpore države. Vendar je treba obravnavati več izzivov v zvezi s pravili o državni pomoči.

V letu 2019 ni bilo možno izvesti predvidenega javnega razpisa za nakup ali predelavo tovornih vozil in avtobusov na plin, čeprav so bila v proračunu MzI zagotovljena sredstva. Shema državnih pomoči oz. zakonska podlaga za priglasitev sheme za to vrsto ukrepa še ni urejena. MzI je pripravil spremembo Energetskega zakona (EZ-1C), ki bi omogočal ureditev državnih pomoči, vendar le ta, v delu, ki se je nanašal na alternativna goriva v prometu na dan 30. 1. 2020 ni bil potrjen, saj omenjena sprememba, po mnenju odločevalcev, ni sodila med tekoče posle. Nadaljnje bo ureditev sheme državnih pomoči potrebno obravnavati prednostno in urediti ustrezno pravno podlago v področnem zakonu.

MzI pričakuje oblikovanje rešitev za navedene težave v okviru projekta »Tehnična podpora za pripravo strokovnih podlag za zakon o alternativnih gorivih v prometnem sektorju ter za vzpostavitev ustrezne infrastrukture v Republiki Sloveniji«, ki bo pričel teči v letu 2020 in bo trajal dve leti. Konec leta 2020 oz. začetek leta 2021 se pričakuje tudi prenova Direktive 2014/94/EU Evropskega parlamenta in Sveta o vzpostavitvi infrastrukture za alternativna goriva, kar sovpada s pripravo strokovnih podlag za pripravo področnega zakona. Na podlagi analize stanja v državah članicah in specifičnih potreb, ki izhajajo bodisi iz vrste goriva bodisi iz področja uporabe goriva (cestni potniški promet, tovorni promet, železniški promet, pristanišča, letališča), bo prenovljena direktiva, poleg večjega poudarka na interoperabilnosti in standardizaciji, naslovila predvsem naslednje vsebine (EK, DG MOVE, 2020):

- pripravljenost odziva na bistveno večje povpraševanje,

- minimalne zahteve za postavitev infrastrukture,

- brezhibne storitve za potrošnike,

- specifične potrebe težkih tovornih vozil,

- specifične potrebe in relevantnost različnih goriv/tehnologij.

Pri pregledu doseganja ciljev skladno s Strategijo smo ugotovili, da dejansko stanje predvsem na področju vozil močno zaostaja za predvidenimi ciljnimi vrednostmi iz Strategije. Tako je bilo v letu 2019 skupno registriranih 1.955 osebnih električnih baterijskih vozil kategorije M1 (BEV), v Strategiji pa je za leto 2020 predvideno 5.311 BEV. Vzrokov za odstopanje je več, eden je na strani industrije, ki s proizvodnjo ne sledi velikemu povpraševanju, kar se kaže v dolgih dobavnih rokih. Drug razlog je tudi v kupni moči prebivalstva, saj so avtomobili na alternativna goriva veliko dražji in zato težje dosegljivi prebivalcem z nižjimi prihodki. Delno predstavlja oviro tudi pomanjkanje polnilne infrastrukture (SZP, UZP) in nezmožnost polnjenja električnih vozil v večstanovanjskih zgradbah, predvsem v mestih.

V prihodnje bo potrebna revizija Strategije in pripadajočega akcijskega programa, da se ukrepi in cilji prilagodijo realnim izvedbenim možnostim ter zahtevam revidirane oz. nove evropske direktive o vzpostavitvi infrastrukture za alternativna goriva (Direktiva 2014/94/EU).

V prihodnje bo potrebno, za vidnejše spremembe in pospešen razvoj trga alternativnih goriv v prometu, (pre)oblikovati finančne mehanizme financiranja projektov infrastrukture za alternativna goriva, predvsem pa omogočiti bolj enostaven dostop do nepovratnih sredstev in posojil, ki jih zagotavljajo instrument za povezovanje Evrope, Evropska investicijska banka in naložbeni načrt za Evropo. Za Slovenijo bodo v novi finančni perspektivi 2021-2027 ključnega pomena predvsem ESI 2 skladi, Invest EU in Obzorje Evropa, kot ključni nadaljevalni in novi instrumenti za podporo uvedbi in delovanju infrastrukture za alternativna goriva ter za podporo naložbam v raziskave in inovacije, da bi dosegli boljše povezovanje sektorjev, kot sta promet in energija.

# 5. PREDVIDENE AKTIVNOSTI V LETU 2020 in 2021

V letu 2020 se predvideva izvedba aktivnosti skladno s Program porabe sredstev sklada za podnebne spremembe v obdobju 2020 – 2023, Poslovnim in finančnim načrtom Eko sklada za leto 2020 ter načrtom razvojnih programov Ministrstva za infrastrukturo.

Trenutno sta že objavljena dva javna poziva Eko sklada za **električna vozila** z dne **13. 3. 2020** in sicer:

|  |
| --- |
| * Javni poziv za finančne spodbude **pravnim osebam** za nova električna vozila (**80-EVPO20**). Višina razpisanih sredstev za izplačilo **nepovratnih sredstev** znaša **2.500.000 EUR**. Višina razpisanih sredstev **za kredite znaša 4.000.000 EUR**.
* Javni poziv za nepovratne finančne spodbude občanom za električna vozila (**79SUB-EVOB20**). Skupna višina sredstev po tem javnem pozivu znaša **3.000.000 EUR**.
 |

MzI bo v letu 2020 in 2021 nadaljevalo z aktivnostmi v svoji pristojnosti. Podrobneje je načrt izvajanja ukrepov do leta 2021 opredeljen v Exelovi preglednici, ki je priloga k posodobljenemu Akcijskemu programu.

# 6. PREGLED DOSEGANJA CILJEV STRATEGIJE

Preglednici prikazujeta stanje na področju vozil na alternativni pogon ter polnilne infrastrukture (bela polja) v primerjavi s cilji Strategije na področju razvoja trga za vzpostavitev ustrezne infrastrukture v zvezi z alternativnimi gorivi v prometnem sektorju v Republiki Sloveniji (siva polja).

a) pregled doseganja ciljev strategije na področju vozil v cestnem prometu

|  |  |  |
| --- | --- | --- |
| **Pogonsko sredstvo** | **Število vozil**  | **Pričakovano število vozil glede na Strategijo** |
| **2016** | **2017** | **2018** | **2019** | **2020** | **2025** | **2030** |
| **Elektrika** |
| **Električna vozila skupaj** | **626** | **1.156** | **1.902** | **3.017** | **11.750** | **69.972** | **213.007** |
| **Električna osebna vozila M1 (BEV+PHEV**) | **560** | **1.089** | **1.834** | **2.845** | **11.344** | **66.687** | **201.354** |
|  • BEV | 449 | 810 | 1.326 | 1955 | 5.311 | 40.096 | 129.690 |
|  • PHEV | 111 | 279 | 508 | 890 | 6.033 | 26.591 | 71.664 |
| **Električna lahka komercialna vozila (N1)** | **62** | **64** | **64** | **166** | **398** | **3.189** | **11.020** |
|  • BEV | 62 | 64 | 64 | 166 | 398 | 3.189 | 11.020 |
|  • PHEV | 0 | 0 | 0 | 0 | 0 | 0 | 0 |
| **Električna težka komercialna vozila (N2, N3)** | **0** | **0** | **0** | **0** | **0** | **32** | **418** |
|  • BEV | 0 | 0 | 0 | 0 | 0 | 14 | 258 |
|  • PHEV | 0 | 0 | 0 | 0 | 0 | 18 | 160 |
| **Električni avtobusi (M2, M3)** | **4** | **3** | **4** | **6** | **8** | **64** | **215** |
|  • BEV | 4 | 3 | 4 | 6 | 8 | 64 | 215 |
|  • PHEV | 0 | 0 | 0 | 0 | 0 | 0 | 0 |
| **SZP (vključno z biometanom)** |
| **SZP skupaj vsa vozila** | **328** | **421** | **467** | **402** | **3.030** | **6.593** | **9.552** |
| SZP osebna vozila (M1) | 163 | 225 | 244 | 162 | 2.558 | 5.498 | 7.688 |
| SZP lahka komercialna vozila (N1) | 73 | 74 | 74 | 90 | 74102 | 232 | 355 |
| SZP težka komercialna vozila (N2, N3) | 8 | 39 | 60 | 35 | 102 | 232 | 355 |
| SZP avtobusi (M2,M3) | 84 | 83 | 89 | 115 | 268 | 631 | 1.154 |
| **UZP (vključno z biometanom)** |
| **UZP skupaj vsa vozila** | **8** | **8** | **8** | **0** | **179** | **1.906** | **4.337** |
| UZP osebna vozila (M1) | 0 | 0 | 0 | 0 | 0 | 0 | 0 |
| UZP lahka komercialna vozila (N1) | 0 | 0 | 0 | 0 | 0 | 0 | 0 |
| UZP težka komercialna vozila (N2,N3) | 8 | 8 | 8 | 0 | 179 | 1.906 | 4.337 |
| UZP avtobusi (M2,M3) | 0 | 0 | 0 | 0 | 0 | 0 | 0 |
| **Vodik** |
| **Skupaj vsa vozila na gorivne celice na vodik**  | **0** | **0** | **0** | **2** | **86** | **1.240** | **6.871** |
| Osebni avtomobili na vodik (M1) | 0 | 0 | 0 | 2 | 77 | 1.008 | 5.559 |
| Lahka komercialna vozila na vodik (N1) | 0 | 0 | 0 | 0 | 7 | 81 | 455 |
| Težka komercialna vozila na vodik (N2,N3) | 0 | 0 | 0 | 0 | 0 | 137 | 800 |
| Avtobusi na vodik (M2,M3) | 0 | 0 | 0 | 0 | 2 | 14 | 57 |
| **UNP** |
| **UNP vsa vozila skupaj** | **9.850** | **10.423** | **10.670** | **10.688** | **33.295** | **41.145** | **36.440** |
| UNP osebna vozila (M1) | 9.468 | 9.999 | 10.246 | 10.276 | 32.789 | 38.932 | 31.374 |
| UNP lahka komercialna vozila (N1) | 373 | 410 | 410 | 410 | 300 | 251 | 224 |
| UNP težka komercialna vozila (N2,N3) | 9 | 14 | 14 | 2 | 206 | 1.962 | 4.842 |
| UNP avtobusi (M2,M3) | 0 | 0 | 0 | 0 | 0 | 0 | 0 |

BEV – baterijsko električno vozilo, PHEV – priključno električno hibridno vozilo (plug-in).

b) pregled doseganja ciljev strategije na področju polnilne infrastrukture

|  |  |  |  |
| --- | --- | --- | --- |
| **Pogonsko sredstvo** |  | **Število polnilnic** | **Pričakovano število polnilnic glede na Strategijo** |
| **2016** | **2017** | **2018** | **2019** | **2020** | **2025** | **2030** |
| **ELEKTRIKA** |
| **Javno dostopne polnilnice\* skupaj** | **228** | **295** | **328** | **319** | **1.200** | **7.000** | **22.300** |
| Polnilnice z močjo do vključno 22 kW | 189 | 264 | 297 | 288 |  |  |  |
| Hitre polnilnice z močjo 43-50 kW | 39 | 31 | 31 | 31 |  |  |  |
| **ZEMELJSKI PLIN (vključno z biometanom)** |
| **Javne polnilnice za SZP skupaj** | **4** | **4** | **4** | **5** | **14** | **14** | **14** |
| **Javne polnilnice za UZP skupaj** | **0** | **0** | **2** | **1** | **3** | **3** | **3** |
| **VODIK** |
| **Javne polnilce za vodik skupaj** | **1** | **1** | **1** | **0** | **2** |  **7** | **7** |
| Polnilnica za vodik – 350 bar  | 1 | 1 | 1 | 0 |  |  |  |
| Polnilnica za vodik – 700 bar  | 0 | 0 | 0 | 0 |  |  |  |
| **UTEKOČINJEN NAFTNI PLIN (UNP)** |
| **Javne UNP polnilnice skupaj** | **115** | **115** | **115** | **144** | **0** | **0** | **0** |

\*Število polnilnic v tem dokumentu pomeni št. lokacij oz. mest kjer so uporabnikom na voljo ena ali več e-polnilnih postaj.